Sibanye Platinum se gunstige loonooreenkoms skep sekerheid - Solidariteit WêreldSolidariteit Wêreld
Tuis › Mediaverklarings › Sibanye Platinum se gunstige loonooreenkoms skep sekerheid
Die vakbond Solidariteit is verheug om te kan aankondig dat hy te midde van die moeilike tye waarin die platinummynsektor homself bevind, daarin kon slaag om ʼn driejaarloon-ooreenkoms namens sy lede by Sibanye Platinum se Kroondal-myn te onderteken.
Die gunstige loonooreenkoms wat deur Solidariteit onderteken is, het effektief op 1 Julie 2017 in werking getree en sal tot 30 Junie 2020 geld. Die verhoging sal terugwerkend verreken word.
Die partye het ooreengekom dat die loonkomponent van werknemers wat in Kategorie A aangestel is in die eerste jaar met 6% verhoog sal word. Dié werknemers sal in die daaropvolgende twee jaar vanaf 1 Julie 2018 tot 30 Junie 2020 ʼn verhoging van 6%, of ʼn VPI-verhoging, wat tot 7% beperk is, op hul salaris ontvang, afhangend watter een die hoër bedrag is. Salarisse van werknemers wat in Kategorie B aangestel is, sal jaarliks deur die bank met R1 000 verhoog word. Daarby sal die werkgewer se bydrae tot werknemers se mediese fonds met effek van 1 Julie 2017 met R50 verhoog.
Solidariteit het ook daarin geslaag om vier maande se kraamverlof vir vrouewerknemers te beding. Die werkgewer sal die verskil betaal tussen die werkloosheidsversekeringsfonds (WVF)-vergoeding waarop die werknemer geregtig is en haar huidige standaardsalaris.
Connie Prinsloo, adjunkhoofsekretaris van die mynboubedryf by Solidariteit, is tevrede met die ooreenkoms. “Gesien in die lig van die moeilike tye waarin die sektor hom tans bevind, skep die ooreenkoms vir die volgende drie jaar hoop, sekerheid en standvastigheid vir die werknemers in die bedryf,” het Prinsloo die uitwerking van die ooreenkoms saamgevat.